Rand vertoon stewiger na rentekoersverhoging – praag.co.za
Die Reserwebank het Donderdag die rentekoers met 50 basispunte verhoog nadat inflasie van 6,8 persent in die vooruitsig gestel is.
Die rand het tot R16,15 teen die dollar versterk nadat Lesetja Kganyago, Reserwebankvoorsitter, die bank se repokoers van 6,25% tot 6,75% opgestoot het.
Die vooruitsigte vir inflasie het "aansienlik verswak" sedert November, sê Kganyago, grootliks weens 'n swakker rand en hoër voedselpryse agv die droogte.
Dié verhoging is moontlik ook nie die laaste verhoging vir die jaar nie.
Kganyago sê sedert die vergadering in November het die rand met 13,5% teenoor die dollar verswak en 15,2% teenoor die euro.
Prima rentekoers van banke staan tans op 10,25%.
Die Reserwebank se inflasie-vooruitskatting van bykans sewe persent kan ook binnekort opwaarts aangepas word wanneer nuwe elektrisiteitstariewe goedgekeur word.
Die Bank sê inflasievooruitsigte is gebaseer op tariefverhogings van twaalf persent.
Die adjunkpresident van die Bank, Francois Groepe sê sodra die Nasionale Energiereguleerder 'n besluit geneem het oor Eskom se aansoek oor 'n verhoging, sal die Reserwebank sy model aanpas indien nodig.
Ekonome het Suid-Afrikaners intussen gemaan om hulle skuld so gou moontlik af te los.
Die bestuurshoof van Eerste Nasionale Bank, Jacques Cilliers sê die afbetaling van skuld moet verbruikers se eerste prioriteit wees.
Cilliers het ook gesê dit is onwaarskynlik dat die jongste rentekoersverhoging die laaste sal wees vir die jaar.
Die gemiddelde inflasiekoers was 4,6% in 2015.
Kevin Lings, hoofekonoom van Stanlib, het aan Netwerk24 gesê die verhoging maak dit duidelik die Reserwebank het baie meer bekommerd geraak dat inflasie hoër as die boonste punt van sy teikenband van 6% gaan beweeg én dan "teen 'n hoër gemiddelde vlak ingegrawe word".
Lings verwag dat die rentekoers verder sal styg vanjaar en eindig op 7,5%.
Ontleders meen hoër rentekoerse sal onvermydelik ten koste van groei en werkgeleenthede geskied.
'n Swak rand, droogtetoestande en hoër kragtariewe wat met hoë rentekoerse aangespreek word, kan die risiko van 'n resessie beteken.
Volgens 'n peiling van nege ekonome deur Bloomberg is die waarskynlikheid dat Suid-Afrika se ekonomie vanjaar vir twee opeenvolgende kwartale krimp, hoog.
Verwagtinge van ekonomiese groei is ook laer. Groei in 2015 was na raming sowat 1,3% en gaan na verwagting slegs 0,9% wees in 2016, in vergeleke met vorige vooruitskattings van 1,5% en 2,1% onderskeidelik.
Die hoër rentekeorse gaan toenemende finansiële druk op verbruikers plaas.
Skrywer praagGepubliseer op 29 Januarie 2016 Kategorieë Nuus, SakeSleutelwoord droogte, kragtariewe, prima koers, Rentekoerse, reserwebank, resessie